**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-04-16 Nr. TAR-43

 Posėdžio data 2021-04-13. Pradžia 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Artūras Razbadauskas, Arvydas Cesiulis, Vaida Raugelė, Alina Velykienė, Antanas Kontautas. Nedalyvauja Jurijus Šeršniovas.

 Savivaldybės administracijos darbuotojai: Socialinio būsto skyriaus vedėja L. Murauskienė, Sveikatos apsaugos skyriaus vedėja R. Perminienė, Socialinės paramos skyriaus vedėja A. Liesytė, Tarybos ir mero sekretorius M. Vitkus, Tarybos ir mero sekretoriato vyre. Patarėja D. Paliūnaitė, Savivaldybės administracijos vyr. patarėjas D. Petrolevičius, Sveikatos apsaugos skyriaus vedėja R. Perminienė, Strateginio planavimo skyriaus vedėja I. Butenienė, Strateginio planavimo skyriaus vyr. specialistė J. Sokolova, Statinių administravimo skyriaus vedėja D. Gerasimovienė, Statinių administravimo skyriaus patarėjas A. Gaižutis.

 Kviestieji asmenys: VŠĮ „Klaipėdos butai“ vadovas P. Lengvinas, UAB Eurointegracijos projektai - projektų vadovė S. Kogan.

 Dėl darbotvarkės.

 A.Velykienė sako, kad informacija – didelės apimties dokumentas ir su juo gal ne visi komiteto nariai spėjo susipažinti.

 V. Raugelė sako, jei siekiam suformuoti pastabas – jų šiandien nesuformuosim. Siūlo klausimą svarstyti kitą savaitę.

 K. Bagdonas siūlo išklausyti pristatymą, o pasiūlymus teikti kitame posėdyje arba asmeniškai.

 A. Cesiulis pritaria, kad klausimo nesvarstyti, išanalizuoti dokumentą ir teikti klausimus kitos savaitės posėdyje.

 A. Kontautas teigia, kad tai informacinio pobūdžio dokumentas, todėl siūlo susipažinti su turiniu šiandien.

 A. Velykienė sako, kad susipažinti tarybos nariai gali perskaitę dokumentą. Šiandien iš kolegų pasisakymų, galima teigti, kad nepasiruošta šio dokumento svarstymui ir nuomonės formavimui komiteto vardu. Siūlo klausimą atidėti kitam komiteto posėdžiui.

 A. Kontautas nesutinka su siūlymu. Sako, kad nuomonę suformuoti šiandien – neįmanoma, bet išklausyti galima.

 V. Raugelė sutinka, kad šiandien klausimą išklausyti, o komiteto nuomonę išreikšti kitame komiteto posėdyje.

 A. Razbadauskas pritaria A. Kontauto pozicijai, kad šiandien išklausyti informaciją, o pastabas teikti vėliau.

 DARBOTVARKĖ (patvirtinta už-6):

 1. Dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-327 „Dėl trumpalaikės ir ilgalaikės socialinės globos išlaidų iš savivaldybės biudžeto finansavimo maksimalaus dydžio patvirtinimo“ pakeitimo. Pranešėja A. Liesytė.

 2. Dėl Klaipėdos miesto savivaldybės gyvenamųjų patalpų nuomos administravimo paslaugos programos dalinio finansavimo tvarkos aprašo patvirtinimo. Pranešėja L. Murauskienė.

 3. Dėl savivaldybės būsto nuomos sąlygų pakeitimo. Pranešėja L. Murauskienė.

 4. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

 5. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimo. Pranešėjai M. Vitkus, D. Paliūnaitė.

 6. Dėl Klaipėdos miesto savivaldybės seniūnaičių rinkimų tvarkos aprašo patvirtinimo. Pranešėjas D. Petrolevičius.

 7. Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų patvirtinimo“ pakeitimo. Pranešėjas D. Petrolevičius.

 8. Žodinė informacija apie COVID-19 situaciją mieste. Pranešėja R. Perminienė.

 9. Informacija apie Klaipėdos miesto savivaldybės 2021-2030 m. strateginio plėtros plano projektą. Pranešėja I. Butenienė.

 10. Informacija apie esamą situaciją mieste dėl lauko tualetų. Pranešėja D. Gerasimovienė.

 1. SVARSTYTA. Klaipėdos miesto savivaldybės tarybos 2013 m. gruodžio 18 d. sprendimo Nr. T2-327 „Dėl trumpalaikės ir ilgalaikės socialinės globos išlaidų iš savivaldybės biudžeto finansavimo maksimalaus dydžio patvirtinimo“ pakeitimas.

 Pranešėja – A. Liesytė. siūlo pakeisti Klaipėdos miesto savivaldybės tarybos 2013 m. gruodžio 18 d. sprendimu Nr. T2-327 patvirtintą maksimalų trumpalaikės ir ilgalaikės socialinės globos išlaidų finansavimo dydį vaikams, likusiems be tėvų globos, nes pagal šiuo metu galiojantį nustatytą dydį nėra galimybės apmokėti įstaigai už teikiamas socialinės globos paslaugas.

 NUTARTA. Pritarti pateiktam sprendimo projektui (bendru sutarimu).

 2. SVARSTYTA. Klaipėdos miesto savivaldybės gyvenamųjų patalpų nuomos administravimo paslaugos programos dalinio finansavimo tvarkos aprašo patvirtinimas.

 Pranešėja – L. Murauskienė. Šiuo sprendimo projektu siekiama patvirtinti Klaipėdos miesto savivaldybės gyvenamųjų patalpų nuomos administravimo paslaugos programos dalinio finansavimo tvarkos aprašą (toliau – Aprašas), kuris apibrėžia efektyvias Klaipėdos miesto strateginio veiklos plano Socialinės atskirties mažinimo programos Nr. 12 priemonės 12.01.04.02.04. įgyvendinimo sąlygas, numatant finansavimo galimybes savivaldybės biudžeto lėšomis.

 A. Velykienė sako, kad paslaugą turime ne dalinai finansuoti, o ją pirkti rinkoje, nes tai ekonominė veikla.

 V. Raugelė sutinka, kad paslauga turi būti perkama rinkoje.

 A. Velykienė išreiškia pastabą - siūlo nerengti tokio tvarkos aprašo, kuris sumažina konkurenciją rinkoje. Sako, kad taip parengtas dokumentas reiškia, kad pirkimo sąlygos parengtos vienai ar dviem savivaldybės įstaigoms ir taip pažeidžiamos konkurencijos sąlygos. Teigia, kad dalinio finansavimo negali būti. Sprendimo projektas nederintas su atitinkamų skyrių specialistais.

 A. Razbadauskas siūlo balsuoti už pateiktą sprendimo projektą.

 K. Bagdonas pažymi, kad dokumentas yra praėjęs visus filtrus, derinta su Antikorupcijos komisija.

 A. Velykienė siūlo klausimą atidėti, įpareigoti Savivaldybės administraciją pirkti paslaugą viešojo pirkimo būdu 3 metams.

 A. Cesiulis sako, kad pritarėm darbotvarkei, siūlymo atidėti klausimą nebuvo. Teigia, kad turime balsuoti už pateiktą sprendimo projektą.

 Balsavimu: už – 1 (A. Velykienė), prieš – 4 (K. Bagdonas, A. Cesiulis, A. Razbadauskas, A. Kontautas), susilaiko – 1 (V. Raugelė) nepritarta siūlymui, kad klausimą atidėti.

 NUTARTA. Pritarti pateiktam sprendimo projektui.

 BALSUOTA: už – 4 (K. Bagdonas, A. Cesiulis, A. Razbadauskas, A. Kontautas), prieš – 2 (A. Velykienė, V. Raugelė), susilaiko – 0.

 3. SVARSTYTA. Savivaldybės būsto nuomos sąlygų pakeitimas.

 Pranešėja – L. Murauskienė. Primena, kad mažas pajamas gaunantys Savivaldybės būsto, išskyrus tarnybinių butų ir bendrabučio kambarių, nuomininkai, neišgalintys mokėti nustatyta tvarka apskaičiuoto Savivaldybės būsto nuomos mokesčio, turi teisę Savivaldybei teikti rašytinį prašymą dėl būsto nuomos sąlygų pakeitimo. Kartu su prašymu jie turi pateikti metinę gyventojo (šeimos) turto (įskaitant gautas pajamas) deklaraciją už praėjusius kalendorinius metus. Savivaldybės tarybos sprendimas dėl būsto nuomos sąlygų keitimo rengiamas, jei Savivaldybės būsto nuomininko (jo šeimos) deklaruotas praėjusių metų turtas (įskaitant gautas pajamas) atitinka Įstatymo 11 straipsnio 3 dalyje nurodytus dydžius ir jis atitinka kitas Įstatymo 9 straipsnio 1 dalyje nurodytas sąlygas teisei į socialinio būsto nuomą pagrįsti. Įsigaliojus priimtam Savivaldybės tarybos sprendimui dėl nuomos sąlygų pakeitimo, su nuomininkais sudaromos socialinio būsto nuomos sutartys ir keičiamas Socialinio būsto fondo sąrašas.

 NUTARTA. Pritarti pateiktam sprendimo projektui (už – 5).

 A. Velykienė balsavime nedalyvauja.

 4. SVARSTYTA. Atleidimas nuo socialinio būsto nuomos mokesčio mokėjimo.

 Pranešėja – L. Murauskienė. Siūlo nuo 2021 m. balandžio 1 d. iki 2021 m. gruodžio 31 d. atleisti nuo savivaldybės socialinių būstų nuomos mokesčio mokėjimo būstų nuomininkus.

 NUTARTA. Pritarti pateiktam sprendimo projektui (bendru sutarimu).

 5. SVARSTYTA. Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimas.

 Pranešėjas – M. Vitkus. Teigia, kad Klaipėdos miesto savivaldybės tarybos sprendimo projekto dėl Klaipėdos miesto savivaldybės tarybos veiklos reglamento (toliau – Reglamentas) nuostatų pakeitimo rengimą paskatino pasikeitusios Lietuvos Respublikos Vietos savivaldos įstatymo (toliau – Įstatymas) nuostatos. Sako, kad 2020 lapkričio 10 d. Įstatymu Nr. XIII-3380 pakeisti Įstatymo Nr. I-533 4, 7, 12, 13, 14, 15, 16, 19, 20, 24, 26, 27, 29, 32, 321, 33, 351, 53 straipsniai, pakeistas Įstatymo devintasis skirsnis ir Įstatymas papildytas 151 straipsniu. Kai kurie Įstatymo pakeitimai, sąlygojo siūlomus Reglamento pakeitimus dėl Kontrolės komiteto pirmininko (Reglamento 25.1 papunktis), Etikos ir Antikorupcijos pirmininko skyrimo (Reglamento 29.1 papunktis), komiteto ir komisijų pirmininkų įgaliojimų netekimą prieš terminą (Reglamento 25.51 ir 29.31 papunkčiai), vietos gyventojų apklausos organizavimą ir kontrolę (Reglamento 20.5 papunktis), apklausos rezultatų svarstymą po įvykusios apklausos procedūras (Reglamento 20.6 papunktis) bei kitus pakeitimus.

 NUTARTA. Pritarti pateiktam sprendimo projektui (bendru sutarimu).

 6. SVARSTYTA. Klaipėdos miesto savivaldybės seniūnaičių rinkimų tvarkos aprašo patvirtinimas.

 Pranešėjas – D. Petrolevičius. Teigia, kad sprendimo projekto esmė ir tikslas – patvirtinti Klaipėdos miesto savivaldybės seniūnaičių rinkimų tvarkos aprašą (toliau – Aprašas), reglamentuojantį Klaipėdos miesto seniūnaitijų seniūnaičių rinkimų organizavimą ir vykdymą. Klaipėdos miesto savivaldybės tarybos 2017 m. vasario 23 d. sprendimu Nr. T2-29 „Dėl Klaipėdos miesto savivaldybės seniūnaičių rinkimo ir atšaukimo tvarkos aprašo patvirtinimo“ buvo patvirtintas ir yra galiojantis Klaipėdos miesto savivaldybės seniūnaičių rinkimo ir atšaukimo tvarkos aprašas, tačiau nebeatitinka teisės aktų reikalavimų, pasikeitus Vietos savivaldos įstatymo nuostatoms. Savivaldybės tarybai priėmus sprendimą patvirtinti Klaipėdos miesto savivaldybės seniūnaičių rinkimų tvarkos aprašą, Klaipėdos miesto savivaldybės tarybos 2017 m. vasario 23 d. sprendimu Nr. T2-29 patvirtintas seniūnaičių rinkimų ir atšaukimo aprašas bus pripažintas negaliojančiu.

 NUTARTA. Pritarti pateiktam sprendimo projektui (bendru sutarimu).

 7. SVARSTYTA. Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų patvirtinimo“ pakeitimas.

 Pranešėjas – D. Petrolevičius. Sako, kad įsigaliojus Lietuvos Respublikos vietos savivaldos įstatymo pakeitimams (toliau – įstatymas) būtina pakeisti ir patikslinti kai kuriuos šiuo metu galiojančius Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų (toliau –Nuostatai), patvirtinų Klaipėdos miesto savivaldybės tarybos 2017 m. liepos 27 d. sprendimu Nr. T2-179 „Dėl Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų patvirtinimo“ (toliau –Nuostatai) punktus.

 NUTARTA. Pritarti pateiktam sprendimo projektui (bendru sutarimu už-6).

 8. SVARSTYTA. Žodinė informacija apie COVID-19 situaciją mieste.

 Pranešėja – R. Perminienė. Pateikia informaciją apie šios dienos situaciją dėl vakcinacijos, vakcinų kiekio, jų naudojimo, sergamumą mieste.

 A. Velykienė sako, kad informaciją buvo galima pateikti vienoje lentelėje.

 V. Raugelė mano, kad turi būti vakcinacijos planas (pasiruošimas masinei vakcinacijai).

 A. Cesiulis sako, kad Klaipėdoje yra patalpų problema.

 A. Velykienė mano, kad patogu masinei vakcinacijai naudoti Švyturio areną.

 R. Perminienė teigia, kad ieškoma racionalių patalpų ilgam jų panaudojimui.

 V. Raugelė sako, kad jau reikėjo susirasti patalpas ir pasiruošti masinei vakcinacijai.

 A. Cesiulis pažymi, kad yra 3 vietos, kur bus atliekami skiepijimai. Arenos patalpų naudojimo klausimas išliekama.

 V. Raugelė teigia, kad mes ir norėtume gauti išsamius atsakymus iš mero pavaduotojo, kuruojančio sveikatos sritį. Siūlo kituose posėdžiuose pateikti informaciją lentelėje (statistinius duomenis), o politinius sprendimus apie patalpų parengimą, e registracijos sistemą – pateiktų mero pavaduotojas.

 A. Velykienė mano, kad galėtų dalyvauti posėdyje ir teikti informaciją Ekstremalių situacijų valdybos pirmininkas.

 A. Cesiulis sako, kad gali ir jis atsakyti į klausimus, o R. Perminienė gali pateikti tik statistinius duomenis. Teigia, kad kitame posėdyje bus Savivaldybės administracijos pavaduotoja (kuruojanti klausimus) arba Savivaldybės administracijos direktorius.

 A. Velykienė sako, kad turi būti vakcinacijos planas.

 V. Raugelė mano, kad pasiruošimo lygis vakcinacijai yra prastas. Džiaugiasi, kad mero pavaduotojas imsis lyderystės dėl proceso.

 K. Bagdonas džiaugiasi administracijos darbu ir kiekvieną kviečia prisidėti prie situacijos sprendimo.

 A. Razbadauskas pažymi, jei norime rezultatų, reikia spręsti klausimus ir visiems dirbti kartu.

 NUTARTA. Informacija išklausyta.

 9. SVARSTYTA. Informacija apie Klaipėdos miesto savivaldybės 2021-2030 m. strateginio plėtros plano projektą.

 Pranešėja – I. Butenienė. Sako, kad Klaipėdos miesto savivaldybės administracija parengė Klaipėdos miesto savivaldybės 2021-2030 metų strateginio plėtros plano (toliau – KSPP) projektą. KSPP rengimo laikotarpiu buvo sudarytos 6 darbo grupės, susidedančios iš Savivaldybės tarybos narių, savivaldybės administracijos bei savivaldybei pavaldžių įstaigų ir įmonių darbuotojų, mieste veikiančių valstybinių institucijų, verslo asociaciijų, miesto bendruomenių ir nevyriausybinių organizacijų, kurios svarstė, teikė pastabas, pasiūlymus ir išvadas dėl rengiamo KSPP projekto. Projektas parengtas atsižvelgus į atliktą aplinkos ir išteklių analizę, atliktus tyrimus, darbo grupių diskusijų išvadas ir suinteresuotų šalių pasiūlymus dėl prioritetų, tikslų, priemonių plano ir vertinimo kriterijų.

 UAB Eurointegracijos projektai - projektų vadovė S. Kogan pristato trumpai informaciją. Sako, kad plėtros klausimai yra ilgalaikis dokumentas, kuriama suformuota Klaipėdos miesto vizija, strateginiai tikslai, uždaviniai, galimos įgyvendinimo priemonės, apibrėžti siekiami rezultatai. Teigia, kad šiuo metu strateginis veiklos planas apima 3 prioritetus, jiems suformuojama 12 tikslų, 37 uždaviniai, 154 priemonės ir aiškūs atskiri pažangos projektai. Komiteto aprėptis - Socialinės įtraukties didinimas - dvi investavimo sritys: asmens ir visuomenės sveikatos stiprinimas ir socialinės įtraukties didinimas. Šios sritys suformuluotos per 2 tikslus – stiprinti ir puoselėti gyventojų sveikatą ir didinti socialinę įtrauktį. Sako, kad kiekvieną tikslą detalizuoja uždaviniai.

 I. Butenienė trumpai pristato sveikatos srities pažangos projektus.

 A. Velykienė sako, kad įkūrimas krizių centro bausmę atliekančių asmenų integracijai parengimo terminas ankstyvas.

 K. Bagdonas siūlo klausimą svarstyti kitame posėdyje.

 I. Butenienė sako, būtų gerai, jei visi siūlymai būtų pateikti iki šio mėnesio galo.

 V. Raugelė pastebi, kad komiteto kompetencijai priklauso seniūnaičiai ir turizmo sritis.

 NUTARTA. Informacija išklausyta. Klausimą svarstyti kitame komiteto posėdyje.

 10. SVARSTYTA. Informacija apie esamą situaciją mieste dėl lauko tualetų.

 Pranešėja – D. Gerasimovienė. Teikiame gautą informaciją iš daugiabučių namų administratorių apie namus, kurie turi lauko tualetus:

 1. UAB „Paslaugos būstui“ informavo, kad iš administruojamų namų lauko tualetais naudojasi: Molo g. Kopų g. 38, Gėlių g. 5, Gėlių g. 8.

 2. UAB „Mano Būstas Baltija“ informavo, kad iš administruojamų namų lauko biotualetu naudojasi: Tilžės g. 48A, Klaipėda.

 Informuojame, kad Molo g, Kopų g. Gėlių g, Gėlių g., Tilžės g. pastatuose yra įrengti vandentiekio ir nuotekų (fekalijų) inžineriniai tinklų įvadai ir kiti patalpų savininkai yra įsirengę savo butuose tualetus.

 Žemiau išvardinti administratoriai, kurie pateikė informaciją, kad neturi administruojamų namų su lauko tualetais: VšĮ „Klaipėdos butai“; UAB „Vitės valdos“; UAB „Bonus Admin ir Co“; UAB „Mano būstas Klaipėda“; UAB „Laukininkų valda“.

 UAB „Klaipėdos bendrabutis“, UAB „Debreceno valda“, UAB „Daugiabučių administravimo centras“, UAB „Namų administravimo centras“ informacijos nepateikė.

 Iš VšĮ „Klaipėdos butai“ gauta informacija, kad nėra tualetų patalpų šiuose savivaldybei priklausančiuose butuose, tačiau namo administratorius nepateikė informacijos, kad šiuose namuose būtų naudojamasi lauko tualetais (laukiama informacijos patikslinimo): Ąžuolų g.

 Pažymi, kad Klaipėdos miesto savivaldybė, vadovaujantis Klaipėdos miesto savivaldybės tarybos 2019 m. rugsėjo 26 d. sprendimu Nr. T2-281 patvirtinto Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto geriamojo vandens tiekimo ir nuotekų tvarkymo infrastruktūros tvarkos aprašo nuostatomis skatina

privačius asmenis naudotis geriamojo vandens tiekimo ir nuotekų tvarkymo paslaugomis Klaipėdos mieste, skiria dalinį finansavimą vienbučiams, dvibučiams ir daugiabučiams gyvenamiesiems namams prijungti prie akcinės bendrovės „Klaipėdos vanduo“ ar Klaipėdos miesto savivaldybės nuosavybės teise ar kitu teisėtu pagrindu valdomų centralizuotų geriamojo vandens tiekimo ir nuotekų tinklų, skirdama negrąžinamą Savivaldybės dalinį finansavimą 50 proc. atliktų finansuojamo objekto statybos darbų vertės, neviršijant 1000 (vienas tūkstantis) Eur sumos. Nuo 2020 m. rugpjūčio mėnesio finansavimas yra skirtas 12 asmenų.

 V. Raugelė siūlo priimti protokolinį pavedimą – po 3 mėnesių sugrįžti prie klausimo dėl galimos paramos, dėl VŠĮ „Klaipėdos butai“ administruojamų butų priimtų sprendimų.

 D. Gerasimovienė teigia, kad sprendimus (dėl socialinių butų) pateiksim rugsėjo mėnesį.

 NUTARTA:

 10.1. Informacija išklausyta.

 10.2. Priimti protokolinį pavedimą - pateikti rugsėjo mėnesį informaciją apie priimtus sprendimus.

 Posėdis baigėsi 15.30 val.

Posėdžio pirmininkas Kazys Bagdonas

Posėdžio sekretorė Lietutė Demidova